《幼幼堂歌为越中朱廷用先生赋》
明代·程敏政

幼幼堂上春如海，幼幼堂下多兰茝。堂中老人发垂雪，朱颜不共年华改。

清晓开门人请药，午夜篝灯诊危弱。尘埃风雨不自知，老人活婴心始乐。

人言此翁非药叟，经史寻常不离手。邵家数学穷奇偶，白傅诗篇谢花柳。

堪舆上扣青囊翁，穷妙还思河上公。平生辨博人所羡，同姓绰有丹溪风。

我识此翁深，人识此翁浅，翁心不逐时情转。义气分明薄轩冕，汉庭一日复古典，孝廉有科当中选。

重翁不独医之良，爱翁不觉歌声长。幼幼堂，寿且康，幼幼之名传四方。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。